ພວກຫົວຮຸນແຮງນິຍົມຣັດເຊຍ ບຸກຖະລົ່ມ ສະຖານີຕຳຫຼວດ ໃນເມືອງ Odessa ຂອງຢູເຄຣນ (ວີດີໂອ)
ນາຍົກລັດຖະມົນຕີຢູເຄຣນ ປະກາດວ່າ ຣັດເຊຍກຳລັງ ພະຍາຍາມທຳລາຍ ຢູເຄຣນ ໂດຍວາງແຜນ ໃຫ້ມີການປະທະກັນ ຫຼາຍຂຶ້ນ ໃນພາກຕາເວັນອອກ ຂອງປະເທດ.
ພວກຫົວຮຸນແຮງນິຍົມຣັດເຊຍຫຼາຍຮ້ອຍຄົນໄດ້ບຸກຖະລົ່ມ ສະຖານີຕຳຫຼວດ ໃນເມືອງ Odessa ທາງພາກໃຕ້ຂອງ ຢູເຄຣນໃນວັນອາທິດ ວານນີ້ ແລະໄດ້ບັງຄັບໃຫ້ມີການ ປ່ອຍໂຕພວກນັກເຄື່ອນໄຫວບາງຄົນ ທີ່ໄດ້ຖືກຈັບກຸມເມື່ອ ສອງມື້ກ່ອນນັ້ນ ພວກປະທ້ວງໄດ້ທັບມ້າງປະຕູ ທາງເຂົ້າໄປຫາສະຖານີ ຕຳຫຼວດດ້ວນຄ້ອນໃຫຍ່ຕອກປະຕູ ແລ້ວບຸກເຂົ້າໄປໃນ ຕຶກສະຖານີ ຜ່ານບ່ອນຈອດລົດ ບັນດາເຈົ້າໜ້າທີ່ໄດ້ ປ່ອຍໂຕພວກທີ່ຖືກກັກຂັງຫຼາຍກວ່າ 60 ຄົນໃນຈຳນວນ 150 ຄົນທີ່ຖືກຈັບກຸມໃນວັນສຸກຜ່ານມານີ້ ໃນການປະທະ ກັນຫຼາຍບັ້ນທີ່ພາໃຫ້ເກີດໄຟໄໝ້ຂຶ້ນ ທີ່ໄດ້ເຮັດໃຫ້ມີຜູ້ເສຍຊີວິດໄປ 42 ຄົນ ຊຶ່ງສ່ວນຫຼາຍ ເປັນພວກນັກເຄື່ອນໄຫວຫົວນິຍົມຣັດເຊຍ ນາຍົກລັດຖະມົນຕີຢູເຄຣນ ທ່ານ Arseniy Yatsenyukໄດ້ໄປຢ້ຽມຢາມເມືອງ Odessa ຊຶ່ງເປັນເມືອງທ່າກຳປັ່ນທີ່ມີພົນລະເມືອງ 1 ລ້ານຄົນນັ້ນ ແລະໄດ້ກ່າວປະກາດວ່າ ຣັດເຊຍກຳລັງພະຍາຍາມຈະທຳລາຍຢູເຄຣນ ໂດຍວາງແຜນໃຫ້ມີການປະທະກັນ ຂຶ້ນໃນພາກຕາເວັນອອກຂອງຢູເຄຣນແລະບັດນີ້ ໃນເມືອງ Odessa ທ່ານ Yat senyuk ກ່າວຫາມົສກູວ່າ ພົວພັນໃນການ  ຕໍ່ຕ້ານລັດຖະບານຮັກສາການ ໃນນະຄອນຫລວງ Kiev ນັ້ນ ຢູເຄຣນກ່າວວ່າ ຕົນຈະສືບຕໍ່ກົດດັນໂດຍການບຸກລຸກທາງທະຫານຂອງຕົນ ຕໍ່ຕ້ານ ພວກຫົວແບ່ງແຍກນິຍົມຣັດເຊຍ ໃນພາກຕາເວັນອອກຂອງຢູເຄຣນ ໃນຂະນະທີ່ວັງ Kremlin ລາຍງານໃຫ້ຮູ້ວ່າ ຕົນໄດ້ຮັບການຮ້ອງຂໍ ຄວາມຊ່ອຍເຫຼືອຫຼາຍພັນເທື່ອ ຈາກປະຊາຊົນທີ່ປາກພາສາຣັດເຊຍ ໃນພາກພື້ນ ລັດຖະມົນຕີກະຊວງພາຍໃນຢູເຄຣນ ທ່ານ Arsen Avakov ກ່າວວ່າ ພວກທະຫານ ຂອງຕົນ ໄດ້ຍຶດເອົາຫໍຄອຍໂທລະພາບ ແລະອາຄານລັດຖະບານຫຼາຍຫຼັງ ຄືນຈາກ ພວກກະບົດໃນເມືອງ Kramatorsk ຊຶ່ງເປັນເມືອງຕັ້ງຢູ່ໃກ້ໆກັບເມືອງ Slovyansk ທີ່ໝັ້ນຂອງພວກຫົວນິຍົມຣັດເຊຍ